7.2.2023.
LV
Eiropas Savienības Oficiālais Vēstnesis
C 47/137 Trešdiena, 2022. gada 6. jūlijs
15. uzskata, ka ES ir jāapzina ANO struktūras un citas multilaterālas organizācijas, kuru galvenais uzdevums būtu veicināt politisko dialogu, konverģenci un politikas risinājumus globālām problēmām un standartu noteikšanu; un būtu jānosprauž skaidri mērķi un jānosaka skaidras prioritātes attiecībā uz dialogu ar šādām struktūrām un organizācijām un tām sniegto atbalstu, tostarp arī budžeta atbalstu; šajā sakarībā atgādina, ka ES un tās dalībvalstis jau ir galvenās līdzekļu devējas ANO un daudzām tās aģentūrām un programmām, taču šīs saistības un atbalsts ANO ne vienmēr nozīmē lielāku ES, tās dalībvalstu un līdzīgi domājošu partneru ietekmi ANO galveno aģentūru nostājās vai multilaterālos forumos, un tas ir īpaši satraucoši laikā, kad šādos forumos pieaug nedemokrātisku režīmu, piemēram, Krievijas, uzstājība;
16. norāda uz standartu pieaugošo ģeopolitisko nozīmi, jo īpaši tehnoloģiju jomā, un mudina ES rīkoties stratēģiski, lai kļūtu par standartu noteikšanas lielvaru daudzpusējos forumos;
17. aicina ES, tās dalībvalstis un līdzīgi domājošus partnerus vēl vairāk uzlabot koordināciju saistībā ar kopīgu atbalstu kandidēšanai uz vadošiem amatiem daudzpusējos forumos; turklāt atzīmē nepieciešamību saskaņot darbību ar līdzīgi domājošiem partneriem citos pasaules reģionos, un atzīmē, cik svarīgi ir ievērot principu, ka vadošo amatu ģeogrāfiskajam sadalījumam ir jābūt vienlīdzīgam, saglabājot uzmanības centrā demokrātiskās vērtības;
18. šajā sakarībā uzsver Eiropas Drošības un sadarbības organizācijas (EDSO) kā Eiropas drošības pīlāra būtisko nozīmi un prasa vēl vairāk stiprināt organizācijas visaptverošo drošības pieeju;
19. aicina ES strādāt kopā ar ANO, reģionālām organizācijām un starptautiskiem forumiem, piemēram, G7 un G20, un ad hoc koalīcijās, lai risinātu globālos izaicinājumus, ar kuriem saskaramies tagad un saskarsimies nākotnē;
20. aicina Komisiju un PV/AP turpināt izvērst savu multilaterālisma stratēģiju, tostarp regulāri atjauninot pamatnostādnes par to, kā rīkoties dažādos forumos, piemēram, tādos jautājumos kā ANO sistēmas reforma un centrālāka ES loma vai oficiāla ES pārstāvība, un attīstot redzējumu par jaunu globālo kārtību, lai to veidotu tā, ka būtu iespējams revitalizēt multilaterālismu; uzskata, ka ES būs jāveido alianses ar līdzīgi domājošiem partneriem, lai attīstītu daudzpusēju sadarbību dažādos forumos, taču šajās aliansēs ne vienmēr būs iesaistīti vieni un tie paši dalībnieki, savukārt par mērķi vienmēr jānosaka efektīvas, noteikumos balstītas globālās pārvaldības sistēmas uzturēšana;
21.
atkārtoti uzsver iepriekšējās rezolūcijās pausto nostāju attiecībā uz Krievijas agresīvo karu pret Ukrainu;
22. visstingrākajā veidā nosoda Krievijas Federācijas agresīvo karu pret Ukrainu, kā arī Baltkrievijas iesaisti šajā karā, un pieprasa Krievijai nekavējoties izbeigt visas militārās darbības Ukrainā un bez nosacījumiem atvilkt visus bruņotos spēkus un militāro ekipējumu no visas starptautiski atzītās Ukrainas teritorijas; uzsver, ka militārā agresija un iebrukums ir nopietns starptautisko tiesību pārkāpums; uzskata, ka Krievijas iebrukums Ukrainā ir uzbrukums ne tikai suverēnai valstij, bet arī Eiropā noteiktajiem sadarbības un drošības principiem un mehānismiem, kā arī noteikumos balstītai starptautiskajai kārtībai, kā tā nostiprināta ANO Statūtos;
23. atzinīgi vērtē Krievijas atstādināšanu no ANO Cilvēktiesību padomes (UNHRC); atzinīgi vērtē starptautisko organizāciju lēmumus apturēt Krievijas līdzdalību, tostarp kultūras un sporta jomā; aicina ES līderus un citu valstu līderus izslēgt Krieviju no G20 un citām daudzpusējās sadarbības organizācijām, piemēram, Pasaules Tirdzniecības organizācijas, UNESCO u. c., kas būtu svarīgs apliecinājums tam, ka starptautiskā sabiedrība saskarē ar šo agresīvo valsti neatgriezīsies pie līdzšinējā ierastā attiecību modeļa;
24. uzsver, ka tagad prioritātei ir jābūt spēkā esošo sankciju pilnīgai un efektīvai īstenošanai visā ES un ar ES starptautisko sabiedroto palīdzību; aicina ES izmantot daudzpusējos forumus šo sankciju efektivitātes nodrošināšanai;